b'\n_START_ARTICLE_\nDauspuda\n_START_SECTION_\nIstorija\n_START_PARAGRAPH_\nNuo VIII a. pr. m. e. iki XIX a. \xc5\xa1ioje teritorijoje gyveno lietuviams artima balt\xc5\xb3 gentis\xc2\xa0\xe2\x80\x93 jotvingiai. Nuo XIII-XIV a. iki 1795\xc2\xa0m. kaimas priklaus\xc4\x97 Lietuvos Did\xc5\xbeiajai Kunigaik\xc5\xa1tystei. Pagal 1920\xc2\xa0m. liepos 12 d. Lietuvos ir Taryb\xc5\xb3 Rusijos taikos sutart\xc4\xaf kaimas buvo priskirtas Lietuvos Respublikai. 1919\xe2\x80\x931954\xc2\xa0m. kaimas priklaus\xc4\x97 Dauspudos vals\xc4\x8diui. 1975\xe2\x80\x931998\xc2\xa0m. priklaus\xc4\x97 Suvalk\xc5\xb3 vaivadijai.\n_START_SECTION_\nPavadinimo kilm\xc4\x97\n_START_PARAGRAPH_\nTik\xc4\x97tina, kad kaimo pavadinimas kil\xc4\x99s nuo \xc5\xa1alia esan\xc4\x8dios Daugsp\xc5\xabdos (Rospudos) up\xc4\x97s. Kurios pavadinimas kil\xc4\x99s i\xc5\xa1 lietuvi\xc5\xa1k\xc5\xb3 \xc5\xbeod\xc5\xbei\xc5\xb3 junginio Daug ir Sp\xc5\xabda (Spausti). Manoma, kad toks pavadinimas atsirado d\xc4\x97l pavasariais auk\xc5\xa1tai pakylan\xc4\x8dio up\xc4\x97s vanadens, kuris pradeda spausti savo intakus ir \xc5\xa1ie pradeda tek\xc4\x97ti prie\xc5\xa1inga kryptimi.\n_START_SECTION_\nPac\xc5\xb3 r\xc5\xabmai\n_START_PARAGRAPH_\nKaime yra neogotikini\xc5\xb3 Pac\xc5\xb3 r\xc5\xabm\xc5\xb3 griuv\xc4\x97siai pastatyti 1820\xe2\x80\x931827 metais Liudviko Mykolo Paco u\xc5\xbesakymu. R\xc5\xabmus angli\xc5\xa1kos neogotikos stiliumi suprojektavo ital\xc5\xb3 architektas Piotr Bosi. Statyba prasid\xc4\x97jo 1820\xc2\xa0m., nuo 1823\xc2\xa0m. r\xc5\xabm\xc5\xb3 architektu tapo kitas italas Henrikas Markonis. Tuo metu r\xc5\xabmai jau buvo beveik u\xc5\xbebaigti, tr\xc5\xabko sutvarkyti tik r\xc5\xabm\xc5\xb3 interjero ir bald\xc5\xb3 dizain\xc4\x85, kas u\xc5\xbetruko dar 4 metus. R\xc5\xabm\xc5\xb3 perdengimo strukt\xc5\xabra buvo sudaryta i\xc5\xa1 pagrindinio korpuso su 4 siaurais bok\xc5\xa1tais ir du siauresni \xc5\xa1oniniai sparnai su u\xc5\xbedarais a\xc5\xa1tuonkampiais paviljonais. Prie\xc5\xa1 pagrindin\xc4\xaf korpus\xc4\x85 buvo pastatytas Atikinis fasadas ir pinakliai, taip pat suformuotas portikas. Manoma, kad priekin\xc4\x97je portiko dalyje stov\xc4\x97jo ATR karali\xc5\xb3 skulpt\xc5\xabros, kurias suk\xc5\xabr\xc4\x97 ital\xc5\xb3 skulptorius Carlo Aurelli. N\xc4\x97ra i\xc5\xa1lik\xc4\x99 daug duomen\xc5\xb3 apie r\xc5\xabm\xc5\xb3 interjer\xc4\x85, ta\xc4\x8diau pagal XIX a. apra\xc5\xa1ymus galima spr\xc4\x99sti, kad r\xc5\xabm\xc5\xb3 pirmame auk\xc5\xa1te buvo koply\xc4\x8dia, pri\xc4\x97mimo kambarys, biblioteka, archyvas ir valgomasis, kuris buvo papuo\xc5\xa1tas lipdytiniais pagra\xc5\xbeinimais. Antrame auk\xc5\xa1te buvo \xc5\xa1eiminink\xc5\xb3 kambariai. De\xc5\xa1iniajame korpuse buvo karo trof\xc4\x97j\xc5\xb3 kolekcija, o kairiajame paveiksl\xc5\xb3 galerija ir oran\xc5\xbeerija. Kambariai buvo dekoruoti polichromija ir freskomis, kuriuos kaip manoma k\xc5\xabr\xc4\x97 ital\xc5\xb3 menininkai Mikalojus de Angelis ir Giovanni Battista Carello. R\xc5\xabsyje taip pat buvo du auk\xc5\xa1tai, vir\xc5\xa1utiniame buvo vonios kamabriai suprojektuoti senoviniu stiliumi, tarn\xc5\xb3 kamabriai, virtuv\xc4\x97 ir kitos patalpos. R\xc5\xabmus supo parkas, kur\xc4\xaf suprojektavo angl\xc5\xb3 sodininkas John Heiton. Apie prabangi\xc5\xb3 r\xc5\xabm\xc5\xb3 savininkus \xc5\xbemon\xc4\x97s sakydavo: Wart Pac pa\xc5\x82aca, a pa\xc5\x82ac Paca., lietuvi\xc5\xa1kas atitikmuo b\xc5\xabt\xc5\xb3 Atitiko kirvis kot\xc4\x85._NEWLINE_Po 1831\xc2\xa0m. sukilimo Liudvikas Mykolas Pacas emigravo i\xc5\xa1 \xc5\xa1alies ir jo turtas buvo konfiskuotas carin\xc4\x97s vald\xc5\xbeios. Vykstant sukilimui didel\xc4\x99 dal\xc4\xaf turto ir darb\xc5\xb3 r\xc5\xabm\xc5\xb3 savininkai pasl\xc4\x97p\xc4\x97 Ra\xc4\x8dk\xc5\xb3 ir Jonavos ba\xc5\xbeny\xc4\x8diose, vis\xc4\x85 kas liko r\xc5\xabmuose carin\xc4\x97 vald\xc5\xbeia pardav\xc4\x97 aukcionuose 1834\xe2\x80\x931836 metais. I\xc5\xa1 prad\xc5\xbei\xc5\xb3 r\xc5\xabmai atiteko rus\xc5\xb3 generolui Nikolajui Sulimui, v\xc4\x97liau r\xc5\xabmai da\xc5\xbenai keit\xc4\x97 savininkus, kurie visi\xc5\xa1kai nesir\xc5\xabpino dvaru, kol galiausiai r\xc5\xabmai buvo nugriauti 1867 metais. Nenugriauti liko tik r\xc5\xabm\xc5\xb3 portikas ir vienas i\xc5\xa1 bok\xc5\xa1t\xc5\xb3, vadinamu Gandras, kuris kaip teigia vietiniai gyventojai liko nenugriautas nes ten buvo gandr\xc5\xb3 lizdas.\n_START_SECTION_\nGyventojai i\xc5\xa1 \xc5\xa0kotijos\n_START_PARAGRAPH_\nApie 1815\xe2\x80\x931821 metus Liudvikas Mykolas Pacas pakviet\xc4\x97 \xc4\xaf kaim\xc4\x85 apie 500 \xc5\xbemoni\xc5\xb3 i\xc5\xa1 \xc5\xa0kotijos, kurie tur\xc4\x97jo mokyti vietinius gyventojus modernaus \xc5\xbeem\xc4\x97s \xc5\xabkio ir \xc4\xafvairi\xc5\xb3 kit\xc5\xb3 amat\xc5\xb3. \xc5\xa0kotai \xc4\xafk\xc5\xabr\xc4\x97 gyvenviet\xc4\x99 pavadinimu \xc5\xa0kocja ir atskirus palivarkus: Covenlock, New York (\xc5\xa1iandien Pruska Velka), Longwood (Ludvinovas), Linton, Berwik (Koritkai) ir Bromfield (Juzefovas). \xc5\xa0kotai mokino vietinius gyventojus kaip pereiti i\xc5\xa1 trilauk\xc4\x97s \xc5\xbeemdirbyst\xc4\x97s \xc4\xaf s\xc4\x97jomain\xc4\x85, skatino auginti bulves ir laikytis jas kauburiuose, taip pat auginti veislinius arklius ir avis. Pri\xc5\xbei\xc5\xabrint \xc5\xa1kot\xc5\xb3 in\xc5\xbeinieriams 1816\xc2\xa0m. buvo prad\xc4\x97ti statyti \xc4\xafvair\xc5\xabs \xc4\xafrenginiai arklinis mal\xc5\xabnas, vandens ratas, s\xc4\x97jamoji, pl\xc5\xabgai, purentuvai, milt\xc5\xb3 ir kruop\xc5\xb3 sietuvai. Taip pat atidaryti bravoras, degtin\xc4\x97s varykla, raugykla, krakmolo gamykla, aliejaus spaudykla. Tai buvo tik tre\xc4\x8dia tokia spaudykla visoje \xc5\xa1alyje (anks\xc4\x8diau buvo tik Stanislavo Zamoiskio valdomame kaime: Zve\xc5\xbeince ir Antono Trembickio valdose Lomnoje. Po Liudviko Paco i\xc5\xa1vykimo i\xc5\xa1vyko ir didel\xc4\x97 dalis \xc4\x8dia atsik\xc4\x97lusi\xc5\xb3 \xc5\xa1kot\xc5\xb3, ta\xc4\x8diau dar ir \xc5\xa1iandien kaime yra lik\xc4\x99 \xc5\xa1iektiek \xc5\xa1kot\xc5\xb3 palikuoni\xc5\xb3. 1996\xe2\x80\x932004 metais ir 2007\xc2\xa0m. r\xc5\xabm\xc5\xb3 griuv\xc4\x97siuose vyko Kelt\xc5\xb3 kult\xc5\xabros festivalis Dauspuda.'